踏雪
作者：趙汝鐩
朝代：宋

paragraphs: 玉壺一色天漫漫，亂雪飛春減却寒。
屑瓊篩瑰塞宇宙，柳絮如拳輥作團。
却愁花木不禁冷，携筇問訊遍玉欄。
老柯樛枝幸亡恙，紅苞半吐怯牡丹。
更憐脩竹壓欲折，扶持敲撼聲珊珊。
似醉忽醒僵忽立，森然再植青琅玕。
群兒幻出兩獅子，頃刻堆削了不難。
手持朱橘炯電眼，并刀巧剪金鈴安。
老夫童心也自愛，卷簾移坐忍凍看。
一杯暖寒不可再，饑腸轉雷未朝餐。